**IntelliFreeze**

**Intelligens élelmiszertárolás**

Szerzők:

Ballagi -Pordány Dániel Árpád

Dajka Ferenc

Dúcz Mihály

Fodor Krisztián

Lipp Marcell

# Termékvízió

Az általunk kitalált termék egy intelligens hűtőszekrény. Egy hagyományos hűtőszekrénybe szerelnénk be egy számítógépet, amelyen egy program futna, melynek feladata a hűtőszekrény tartalmának nyilvántartása és karbantartása. A számítógép vonalkód leolvasóval rendelkezne, ezzel tudnánk a be- és kikerülő termékeket egy pillanat alatt módosítani a nyilvántartásban. A számítógépbe beprogramozhatnánk vásárlási szokásainkat, azaz, hogy milyen termékeket szeretnénk a hűtőben találni és mekkora mennyiségben illetve, hogy milyen gyakran szeretnénk bevásárolni. A szoftver használat közben javaslatokat adhat ezen beállítások módosítására (például, hogy egy termék nem fogy megfelelő mértékben, rendeljünk kevesebbet). A programban lehetőség lenne arra is, hogy az internetes áruházból automatikus megrendelje házhozszállításra a szükséges termékeket, így hűtőszekrényünk tartalma mindig naprakész lenne, anélkül, hogy nekünk bevásárlásra kéne fordítanunk az energiánkat és az időnket. A szoftver beállításai online is tárolhatóak lennének, így akár távolról is módosíthatnánk hűtőnk beállításait, vagy telefonunk segítségével bármikor és bárhol megnézhetnénk, hogy mi van otthon a hűtőnkben. A megtérülést nem a termék értékesítésében látjuk, sokkal inkább az általa elérhető szolgáltatás használatában. A felhasználó könnyedén intézheti az élelmiszerek beszerzését (akár automatizálva is) a szoftveren keresztül, így mi minden rendelésen minimális profitra tehetünk szert.